Per Clausen (EL), 2010-02-09:
Der er i hvert fald en ting, som jeg er enig med både sundhedsministeren og indenrigs- og socialministeren i, og det er, at man er nødt til at have et bredt perspektiv på diskussionen om social ulighed.
Derfor var det jo også så ærgerligt, at da vi kom til indsatsen på Socialministeriets område, handlede det stort set alt sammen om satspuljeprojekter, som jo lige præcis ikke skaber det lange seje træk, og som lige præcis ikke skaber et bredt perspektiv og en bred tilgang, men jo koncentrerer sig om at gå ind i forhold til enkeltstående grupper med meget store problemer,
det medgiver jeg gerne, altså lige præcis at gå ind i forhold til de enkeltstående grupper, og ikke handler om at løse de grundlæggende sociale problemer, der kan være medvirkende til at skabe ulighed på sundhedsområdet.
Man siger, at de får usunde vaner.
Det er jo rigtigt, men det hænger jo mere sammen med de sociale livsvilkår, man har givet deres forældre, end med noget som helst andet.
Der synes jeg ligesom at vi mangler svarene på det og de sammenhængende svar fra regeringens side.
Det er sådan, tror jeg nok, at alle, der beskæftiger sig med det her, ved, at jo flere penge man tjener, og jo længere en uddannelse man har, desto større sandsynlighed er der for, at man har en sundhedsforsikring.
Og jo færre penge man tjener, og jo mindre uddannelse man har, jo mindre er sandsynligheden for, at man har en sundhedsforsikring.
Og hvad der gør det her endnu værre er, at det, hvis man ser på det udvidede frie sygehusvalg, så er sådan, at jo længere uddannelse man har, og jo mere man tjener, desto større sandsynlighed er der for, at man aktivt benytter sig af det udvidede frie sygehusvalg, og jo kortere uddannelse man har, og jo mindre indkomst man har, jo mindre sandsynligt er det, at man bruger de her muligheder aktivt.
Altså det, der er selve kernen i regeringens sundhedspolitik, medvirker til at skabe større ulighed i sundhed.
Det tredje, jeg vil tage frem, er, at det jo er rigtigt, som sundhedsministeren sagde, at meget handler om de vaner, som etableres i barndommen.
Det er vel også derfor, det er så ubegribeligt, at regeringen har været i stand til at ødelægge og forplumre en i og for sig fornuftig idé om at etablere madordninger i folkeskoler og i daginstitutioner, hvor børn kan få et sundt måltid mad om dagen.
Her kunne jo for det første gives den mulighed, at alle børn, uanset hvilke forældre de har, kunne få en sådan madordning, samtidig med at man kunne få forankret nogle sunde vaner senere i livet.
Det sidste, jeg vil sige, er, at det eneste, man med sikkerhed kan sige, er, at fattigdom skaber sygdom.
Selv hvis man tager de fattige, som holder op med at ryge, så bliver de ved med at have et kortere liv end de rige, der ikke ryger.
Altså, man ophæver ikke den sociale skævhed ved at få folk til at holde op med at ryge, og man har oven i købet den helt bemærkelsesværdige situation, at de velhavende jo er dem, der drikker mest, og alligevel lever de længere, selv om vi jo alle ved, at alkohol grundlæggende er skadeligt.
Og det er med det som udgangspunkt, at Enhedslisten har lavet et forslag til vedtagelse, som jeg så skal læse op:
Forslag til vedtagelse »De økonomisk, socialt og uddannelsesmæssigt dårligst stillede er mere syge og dør tidligere end de godt stillede.
Derfor opfordrer Folketinget regeringen til at - tage initiativer, der kan skabe større lighed i adgangen til uddannelse og arbejde, - gennemføre en målrettet arbejdsmiljøindsats med klare måltal, som nedbringer sygefravær, tidlig førtidspensionering og tidlig død i de særligt udsatte brancher, - skabe bedre økonomiske vilkår for økonomisk dårligt stillede, bl.a. ved at afskaffe starthjælp og kontanthjælpsloft, - at indføre højere afgifter på spiritus, vin, cigaretter, fedt og sukker og lavere afgifter på sunde fødevarer, - indføre sunde gratis madordninger i daginstitutioner og skoler, - indføre adgang til gratis motion for økonomisk dårligt stillede, - sikre alle – uanset økonomisk formåen – adgang til tidssvarende tandbehandling, og - sikre alle grupper i befolkningen den samme adgang til sundhedsbehandlinger.«